Bildiyiniz kimi, hazırda yeni yataqların kəşfi və işlənməsi xarici neft şirkətləri ilə Hasilatın pay bölgüsü sazişləri çərçivəsində aparılır. Bu sazişlər, təbii ki, riskli və böyük miqdarda sərmayə tələb etdiklərinə görə birinci növbədə dövlət tərəfindən maksimum gəlir əldə etmək məqsədi ilə xarici şirkətlərə qoyulan kapitalın ödənilməsi üçün hasil olunmuş karbohidrogenlərin ən yüksək qiymətlə dünya bazarlarına çıxarılmasını tələb edir. Bununla yanaşı, daxili bazar üçün təbii qaz təchizatının tam nəzarət altında saxlanılması, xarici amillərdən asılılığın azaldılması, daxili bazarda təbii qaza olan tələbatın mümkün qədər aşağı qiymətə təmin edilməsi hökumətin əsas strateji məqsədləri olduğuna görə Ümid və Babək bloklarının SOCAR tərəfindən işlənməsinə qərar verilmişdir. Yatağın işlənməsinin aparılması və müvafiq olaraq lazım olan maliyyələşdirmənin təmin edilməsi üçün Azərbaycan Respublikası Prezidentinin 2016-cı il 2 may tarixli Sərəncamı ilə SOCAR-a Ümid yatağının və Babək perspektiv strukturunun daxil olduğu dəniz blokunun kəşfiyyatı və işlənməsi haqqında Risk Xidmət Sazişini hazırlamaq və onu imzalamaq səlahiyyəti verilmişdir.